ทำความรู้จัก มาม่าอินโด ที่ขายดีกว่า มาม่าไทย
ในตลาดบะหมี่กึ่งสำเร็จรูป  ถ้าพูดถึงของประเทศไทย เราคงนึกถึง มาม่า หรือของ ญี่ปุ่น เราคงนึกถึง Nissin  แต่หลายคนอาจจะยังไม่ทราบว่า ประเทศเพื่อนบ้านเราอย่าง อินโดนีเซียก็มี บะหมี่กึ่งสำเร็จรูปขายด้วย และแบรนด์นี้ก็มียอดขายที่สูงมาก สูงกว่ามาม่าบ้านเราเสียอีก
30 ก.ค. 2562

ทำความรู้จัก มาม่าอินโด ที่ขายดีกว่า มาม่าไทย / โดยลงทุนแมน
ในตลาดบะหมี่กึ่งสำเร็จรูป
ถ้าพูดถึงของประเทศไทย เราคงนึกถึง มาม่า
หรือของ ญี่ปุ่น เราคงนึกถึง Nissin
แต่หลายคนอาจจะยังไม่ทราบว่า ประเทศเพื่อนบ้านเราอย่าง อินโดนีเซียก็มี บะหมี่กึ่งสำเร็จรูปขายด้วย และแบรนด์นี้ก็มียอดขายที่สูงมาก สูงกว่ามาม่าบ้านเราเสียอีก
แบรนด์นั้นก็คือ Indomie
ซึ่งรสชาติที่ได้รับความนิยมมากที่สุดก็คือ Mi goreng หรืออ่านว่า หมี่โกเรง นั่นเอง
บะหมี่กึ่งสำเร็จรูปที่ทำให้คนทั่วโลกรู้จักอาหารสัญชาติอินโดนีเซียมากขึ้น
หลายคนอาจสงสัยว่า แล้วหมี่โกเรงคืออะไร ทำไมถึงได้รับความนิยม
จริงๆ แล้ว หมี่โกเรง ก็คือ เส้นบะหมี่ผัดกับซอสหวาน
เป็นอาหารพื้นเมืองของ ประเทศอินโดนีเซีย
ซึ่งได้รับอิทธิพลมาจาก คนจีนที่ย้ายไปอยู่ที่นั่น
โดยในปี ค.ศ. 1982
บริษัท Indofood ผู้ผลิตบะหมี่กึ่งสำเร็จรูปจากอินโดนีเซีย
ได้เริ่มมีการผลิตรสชาตินี้ขึ้นเป็นครั้งแรก
ด้วยเอกลักษณ์ ซอสรสหวานเผ็ด บวกกับความง่ายในการปรุง
ทำให้หลังจากที่เริ่มจำหน่าย ความนิยมของหมี่โกเรงก็ค่อยๆ นิยมมากขึ้นเรื่อยๆ
เริ่มมาจากคนในประเทศอินโดนีเซีย
ตามมาด้วยคนอินโดนีเซียที่ไปอาศัยอยู่ในต่างประเทศแล้วคิดถึงอาหารพื้นเมือง
ทำให้บะหมี่กึ่งสำเร็จรูปยี่ห้อนี้ ค่อยๆ ซึมซับ จนได้รับความนิยมในต่างประเทศมากขึ้นในที่สุด
โดยปัจจุบัน Indomie มีจำหน่ายแล้ว กว่า 80 ประเทศทั่วโลก
หลายคนอาจจะสงสัยว่า แล้ว Indomie ขายดีแค่ไหน
เราลองมาดูยอดขาย Indomie ของ บริษัท PT Indofood CBP กัน
ปี 2016 ยอดขาย 49,027 ล้านบาท
ปี 2017 ยอดขาย 50,267 ล้านบาท
ปี 2018 ยอดขาย 54,943 ล้านบาท
เราลองมาเปรียบเทียบกับ ผู้คิดค้นบะหมี่กึ่งสำเร็จรูปของโลกอย่าง Nissin กันดูบ้าง
บะหมี่กึ่งสำเร็จรูปที่ขายโดยบริษัท Nissin Foods Holdings Co., Ltd.
ปี 2017 ยอดขาย 64,650 ล้านบาท
ปี 2018 ยอดขาย 65,870 ล้านบาท
จะเห็นได้ว่า Indomie นั้นมียอดขายเติบโตเรื่อยๆ จนเข้าใกล้ Nissin
และถ้าเทียบกับมาม่าบ้านเรา Indomie จะมียอดขายทิ้งห่างหลายเท่า
บะหมี่กึ่งสำเร็จรูปที่ขายโดย บริษัท ไทยเพรซิเดนท์ฟูดส์ จำกัด (มหาชน)
ปี 2017 ยอดขาย 11,273 ล้านบาท
ปี 2018 ยอดขาย 11,961 ล้านบาท
ยอดขายของ Indomie เป็น 4.6 เท่าของมาม่า
Nissin ผลิตมาแล้ว 61 ปี
มาม่า ผลิตมาแล้ว 47 ปี
Indomie ผลิตมาแล้ว 47 ปี
ถึงแม้ว่าจะเข้ามาในวงการมาพร้อมๆ กับมาม่า เข้ามาหลัง Nissin
แต่ Indomie ก็สามารถเข้ามาเป็นหนึ่งในผู้นำ และสร้างยอดขายจำนวนมากได้
แล้วเรื่องนี้บอกอะไรกับเรา
ถึงแม้ว่าอาหารสัญชาติอินโดนีเซียนั้นไม่โด่งดังไปทั่วโลกเหมือนอาหารไทย
แต่ด้วยการที่ตลาดของอินโดนีเซียนั้นใหญ่มาก ทำให้ Indomie ได้ใช้โอกาสนี้ในการแสดงให้เห็นว่า อาหารอินโดนีเซีย ก็กลายเป็นที่นิยมได้
ในบางครั้งการเป็นคนริเริ่มการคิดค้นบะหมี่กึ่งสำเร็จรูปแบบ Nissin ก็ไม่ได้เป็นการการันตีว่าจะเป็นคนที่มียอดขายทิ้งห่างคู่แข่งเสมอไป
สิ่งสำคัญไม่แพ้กัน ก็คือการครอบครองตลาดขนาดใหญ่ และการนำเสนอที่ตอบโจทย์ความต้องการของตลาดนั้น
ปิดท้ายด้วยข้อมูลที่น่าสนใจ
รู้หรือไม่ว่า ส่วนประกอบสำคัญของเส้นบะหมี่กึ่งสำเร็จรูป ก็คือ ข้าวสาลี ซึ่งโดยส่วนใหญ่แล้วข้าวสาลีไม่สามารถปลูกได้ในประเทศอินโดนีเซีย ดังนั้นการผลิตจึงต้องนำเข้ามาจากต่างประเทศเกือบทั้งหมด..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี
โหลดเลย 
----------------------
References
-
-
-PT Indofood CBP Sukses Makmur Tbk Annual report 2017/2018
-Nissin Annual report 2018
-TFMAMA Annual report 2018